Eduskunta käsitteli kansalaisaloitetta tekijänoikeuksista.

Vaikka on hyvä, että kansalaisaloitteita tehdään, tätä aloitetta voi kyllä

luonnehtia sudeksi lammasten vaatteissa, jos tekijänoikeuksia lähdettäisiin

uudistamaan tämän ehdotuksen pohjalta. 17 sivua juridista tekstiä, jonka mukaan

yksityisomaisuus, luovan työn tulos, voidaan hyödyntää ilman korvausta. Sama

kuin laillistettaisiin varastetun tavaran tietoinen ostaminen hämärämiehiltä.

Ovatkohan kaikki allekirjoittajat lukeneet, mitä sinänsä sympaattiselta

kuulostava aloite pitää sisällään?

Ei ole mieltä lisätä vettä piratismin myllyyn. Helpompi on

Richard Bransonin lähettää ihmisiä avaruuteen kuin pitää yllä levykauppaa.

Yhtään Virgin-levykauppaa ei ole enää maailmassa. Legendaarinen Epe’s Music

Shopkin sulkee kivijalkamyymälänsä Tampereella jatkaen nettissä. Fyysisten

äänitteiden alamäkeen on syynä laillinen lataaminen. Myöskin piratismi on

syönyt levykaupan pöydästä.

Jos Suomessa lähdettäisiin kulkemaan kansalaisaloitteen

viitoittamaa tietä, piraattitiedostojen lataaminen muuttuisi lailliseksi.

Laista poistettaisiin kielto tehdä kopioita laittomasta lähteestä. Aloitteessa

virheellisesti väitetään, että musiikin omin luvin lataamisesta aiheutuisi

kovat rangaistukset. Piraattitiedostojen lataaminen ei ole nyt rangaistavaa.

Sen sijaan taiteellisten teosten levittäminen verkossa niin, että aiheuttaa

oikeudenomistajalle taloudellista ja muuta vahinkoa, se on nykylaissa rikos.

Aloitteessa väitetään myös, että tutkimusmaailmassa

tekijänoikeudet olisivat tiellä. Kuitenkin 1200 tukijaa on aivan päinvastaista

mieltä. Peräänkuuluttaisin järkeä myös kansalaisaloitteisiin!

Opetusmateriaaleihin aloite toisi laajan ja korvauksettoman

yksityisen omaisuuden pakko-oton kuntien ja valtion käyttöön. Kuka tämän

jälkeen tekisi enää oppikirjoja?

Monet musiikintekijät eivät keikkaile, vaan ovat täysin

riippuvaisia tekijänoikeustuloista. Myös monet elokuvantekijät kokevat häiriönä

sen, että elokuvat leviävät netissä ilman korvauksia. Kuka enää tekee taidetta

ja viihdettä, jos ei siitä saa korvausta? Taiteilijat tarvitsevat

tekijänoikeuksia nettimaailmassakin.

Kun kansalaisaloitteessa puhutaan kohtuullisuusvaatimuksesta

ja yleisestä korvausstandardista taiteilijoille, tämä on periaatteessa hyvä

asia. Mutta jokainen, joka levytyssopimusta tekee, tietää, ettei sellaista

synny, jos ei ole joustava. Saksassa tällainen on käytössä, mutta

kollektiivinen sopiminen ei ole sittenkään helppoa.

Aloite vaikeuttaisi digipalvelujen kehittämistä ja tekisi

maastamme turvasataman kansainväliselle verkkopiratismille. Sen sijaan

mieluummin lisensoidaan erilaisia nettipalveluita samaan tapaan kuin Spotify.

Toki Spotifyin korvaukset ovat todella pieniä, mutta parempi sekin kuin laiton

lataaminen ja levitys.

Viedään digiaikakauden

teknologiaa eteenpäin nuorille positiivisilla asioilla eikä Mustanmäen torin

hengessä. Kyllä hyvät elokuvat, pelit ja musiikit jäävät tekemättä, jos ei

niillä pysty tai saa itseään myös elättää